KIRJALLINEN KYSYMYS P-0351/02 esittäjä(t): Mihail Papayannakis (GUE/NGL) komissiolle. Käytettyjen autojen verotus Kreikassa.



Virallinen lehti nro 092 E , 17/04/2003 s. 0005 - 0006



KIRJALLINEN KYSYMYS P-0351/02 esittäjä(t): Mihail Papayannakis (GUE/NGL) komissiolle (6. helmikuuta 2002) Aihe: Käytettyjen autojen verotus Kreikassa Kreikan autojen maahantuontiliikkeiden liiton syytösten mukaan (muiden kuin yrityksiä edustavien) maahantuontia harjoittavien käytettyjen autojen kauppiaiden osuus oli 31 prosenttia autojen kokonaistuonnista Kreikkaan vuonna 2000, mutta se kutistui kolmeen prosenttiin vuonna 2001. Kyseisen liiton rekisteröityneitä jäseniä koskevan selvityksen mukaan noin 500 autoliikettä lopetti toimintansa vuonna 2001. Tämä on seurausta lain 2682/99 täytäntöönpanosta, joka yhdessä ministeriöpäätöksen F 1039/642 kanssa on kaksinkertaistanut erityisen rekisteröintiveron, joka peritään direktiivin 94/12/EY ehdot täyttävistä henkilöautoista(1). Kun otetaan huomioon, että - tällaiset uudistukset ovat EY:n perustamissopimuksen 95 artiklan vastaisia, koska ne aiheuttavat haittaa muista jäsenvaltioista tuoduille käytetyille autoille Kreikasta ostettuihin autoihin nähden, - Kreikkaan tuoduista käytetyistä autoista peritään täysimääräisenä erityinen kertaluonteinen lisävero ikään kuin kyse olisi uusista autoista, - käytetyt tuontiautot, joissa sovelletaan saastumista ehkäisevää teknologiaa, eivät täytä erityisen kulutusveron alennettuun kertoimeen oikeuttavia ehtoja ja - Euroopan yhteisöjen tuomioistuin on antanut Kreikkaa koskevan tuomion 23. lokakuuta 1997 (asiassa C-375/95), kysyn komissiolta, onko Kreikka noudattanut tuomioistuimen päätöstä ja jos ei ole, mihin jatkotoimiin komissio aikoo ryhtyä asian johdosta? (1) EYVL L 100, 19.4.1994, s. 42. Frederik Bolkesteinin komission puolesta antama vastaus (27. maaliskuuta 2002) Komissio on tietoinen siitä, että Kreikka perii rekisteröintiveroa ajoneuvoilta, jotka ensirekisteröidään sen alueella siellä käytettäviksi. Yhteisön oikeuden yhdenmukaistamisen tässä vaiheessa jäsenvaltioilla on periaatteessa oikeus säätää tällaisia veroja. Kreikkaa vastaan on kuitenkin käynnistetty Euroopan yhteisön perustamissopimuksen 228 artiklan (yhteisöjen tuomioistuimen antaman tuomion täytäntöönpanon laiminlyönti) perusteella rikkomisesta johtuva menettely, koska komissio katsoo, että kyseistä veroa perimällä syrjitään muista jäsenvaltioista peräisin olevia käytettyjä ajoneuvoja siitä huolimatta, että Euroopan yhteisöjen tuomioistuin antoi 23. lokakuuta 1997 asiassa C-375/95 Kreikkaa koskevan tuomion. Erityisen kulutusveron alennettujen kertoimien epäämisestä niiltä käytetyiltä tuontiautoilta, joissa sovelletaan saastumista ehkäisevää teknologiaa, tuomioistuin totesi, että Euroopan yhteisön perustamissopimuksen 90 artiklaa oli rikottu. Komission saamien tietojen mukaan näyttäisi siltä, että Kreikka ulotti aluksi käytettyihin autoihin samat kertoimien alennukset, joista saastumista ehkäisevän teknologian mukaisesti valmistetut uudet autot ovat hyötyneet vuodesta 1989, mutta 1. tammikuuta 2001 lähtien Kreikka ilmeisesti aloitti verosyrjinnän uudelleen perimällä käytetyistä tuontiautoista kertoimeltaan korkeampaa uutta rekisteröintiveroa kuin kansallisilla markkinoilla jo olevista käytetyistä autoista, jotka on valmistettu saman saastumista ehkäisevän teknologian mukaisesti. Komissio katsoo, että Kreikka on pannut aikoinaan annetun tuomion täytäntöön vain osittain ja että Euroopan yhteisön perustamissopimuksen 228 artiklan perusteella kyseisen tuomion täytäntöönpanon laiminlyönnin vuoksi käynnistetyllä rikkomisesta johtuvalla menettelyllä puututaan juuri tähän epäkohtaan. Kreikka muutti käytettyjen autojen arvonlaskun laskentaa koskevaa lainsäädäntöään ja otti tuomioistuimen vuonna 1997 antaman tuomion jälkeen käyttöön uuden käytettyjen autojen tosiasiallisen kulumisen arviointijärjestelmän, mutta sittemmin tuomioistuimen 21. helmikuuta 2001 asiassa Gomes Valente, C-393/98, antamassa tuomiossa selvennetään käytettyjen autojen verokantaa koskevaa aiempaa oikeuskäytäntöä. Kreikan järjestelmää on tarkasteltava uudelleen tämän uuden päätöksen valossa. Komissio selvittää parhaillaan, onko artiklan 226 perusteella käynnistettävä uusi rikkomisesta johtuva menettely.